PATVIRTINTA

 Marijampolės vaikų lopšelio – darželio „Nykštukas“

 direktoriaus 2021 m. rugsėjo 1 d. įsakymu Nr. V-80 (1.5.)

**MARIJAMPOLĖS VAIKŲ LOPŠELIO-DARŽELIO „NYKŠTUKAS“**

**VAIKŲ MAITINIMO ORGANIZAVIMO TVARKOS APRAŠAS**

**1. BENROSIOS NUOSTATOS**

1. Šis tvarkos aprašas reglamentuoja Marijampolės vaikų lopšelio-darželio „Nykštukas“ (toliau-lopšelis-darželis) vaikų maitinimo organizavimo tvarką, vadovaujantis Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964, „Vaikų maitinimo organizavimo tvarkos aprašu“, Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313, Lietuvos higienos norma HN75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“.

2. Maitinimas įstaigoje organizuojamas vadovaujantis teisės aktais, reglamentuojančiais vaikų maitinimo organizavimą ikimokyklinėse įstaigose, maisto gaminimą, patalpų ir įrangos priežiūrą, higienos normas, sveikatos bei saugos reikalavimus ir šiuo tvarkos aprašu.

3. Maitinimas organizuojamas taip, kad būtų sudarytos sąlygos vaikams gauti įvairų, subalansuotą, higienos normas atitinkantį, maistą.

4. Ikimokyklinio ir priešmokyklinio ugdymo grupėse vaikai maitinami kas 3,5 val. 3 kartus dienoje pagal lopšelio-darželio vadovo patvirtintus perspektyvinius valgiaraščius, suderintus su Valstybine maisto ir veterinarijos tarnyba.

5. Pusryčiams lopšelio ir darželio vaikas gauna 25%, pietums 40%, vakarienei 35% rekomenduojamo paros maisto raciono kaloringumo.

**II. MAITINIMO ORGANIZAVIMO IKIMOKYKLINIO IR PRIEŠMOKYKLINIO UGDYMO GRUPĖSE TVARKA**

6. Maisto gaminimo technologija ir patiekalų asortimentas turi atitikti vaikų amžiaus ypatumus ir sveikos mitybos rekomendacijas, laikantis nustatytų maisto saugos ir maisto tvarkymų reikalavimų.

7. Kiekvienos savaitės valgiaraštis skelbiamas vaikų priėmimo-nusirengimo patalpose, kartu su telefono numeriu (skambinti maisto saugos ir sudėties klausimais), maisto pasirinkimo piramidės plakatu ar kita sveiką mitybą skatinančia informacija.

8. Maisto technologines korteles ruošia maitinimo organizatorius, suderinęs su lopšelio-darželio vadovu.

9. Vaikai maitinami 3 kartus dienoje, sudarant sąlygas sveikatai, palankiai vaikų mitybai, užtikrinti geriausią maisto saugą ir kokybę, patenkinti vaikų maisto medžiagų fiziologinius poreikius, ugdyti sveikos mitybos įgūdžius ir įpročius.

10. Vaikams teikiamas ir nemokamas maitinimas, kuris organizuojamas gavus socialinės paramos skyriaus sprendimą dėl nemokamo maitinimo skyrimo.

11. Ikimokyklinio ir priešmokyklinio amžiaus grupėse vaikų tėvams leidžiama pasirinkti maitinimų skaičių, pateikus prašymą lopšelio-darželio direktoriui.

12. Vadovaujantis perspektyviniais 15 dienų valgiaraščiais maitinimo organizatorius sudaro savaitei perspektyvinį meniu, kuriame nurodomi maisto produktų kiekiai (gramais).

13. Atsižvelgdamas į sudarytus 15 dienų perspektyvinius valgiaraščius maitinimo organizatorius užsako maisto produktus ir kontroliuoja jų kokybę.

14. Maitinimo organizatorius fiksuoja maisto produktų gavimą ir išdavimą apskaitos žurnaluose. Jis maisto sandėlio produktų likučius suderina su lopšelio-darželio vyriausiuoju buhalteriu kiekvieno mėnesio paskutinę dieną.

15. Maitinimo organizatorius, atsižvelgdamas į tos dienos esamų vaikų skaičių, sudaro valgiaraštį, už kurio kiekius ir kainas yra atsakingas. Sudarytas valgiaraštis perduodamas virtuvei, pagal valgiaraštį gaminamas maistas.

16. Maitinimo organizatorius išduoda virėjams maisto produktus pagal tos dienos valgiaraštį.

17. Virėjai gamina maistą pagal tos dienos valgiaraštį. Valgiaraštyje nurodyta vertinė išraiška turi sutapti su tą dieną lankiusių vaikų mokesčiu už maitinimą (galimi nežymūs nukrypimai dėl kiekio išlyginimo).

18. Virėjai pagamintą maistą išduoda į grupes, nustatytu grafiku, kurį tvirtina lopšelio-darželio direktorius.

19. Virėjai matuoja ir fiksuoja patiekalų šiluminio apdorojimo temperatūrą ir pildo „Šiluminio apdorojimo temperatūros ir laiko registravimo žurnalą“.

 20. Valgiaraštis pasirašytas jį rengusio maitinimo organizatoriaus, patvirtintas lopšelio-darželio vadovo, perduodamas vyriausiajam buhalteriui.

21. Pagal gautas sąskaitas-faktūras maistas pajamuojamas ir nurašomas pagal valgiaraščius, įtraukiant į buhalterinę apskaitą.

22. Išlaidas už vaikų maitinimą tėvai (globėjai) apmoka vadovaujantis Marijampolės savivaldybės tarybos sprendimais, Marijampolės vaikų lopšelio-darželio „Nykštukas“ direktoriaus 2020 m. vasario 26 d. įsakymu Nr. V-59 (1.5.) „Dėl mokesčio už vaikų išlaikymą įstaigoje, nustatymo ir mokėjimo tvarkos pakeitimo“.

**III. MAISTO BLOKO PATALPŲ IR ĮRANGOS PRIEŽIŪRA**

23. Maisto produktų tiekimas į lopšelį-darželį, produktų ir žaliavos laikymas, maisto gaminimas ir maisto tvarkymo įranga turi atitikti Valstybinės maisto ir veterinarijos tarnybos ir kitų teisės aktų reikalavimus.

24. Maisto bloko patalpų valymas atliekamas teisės aktų nustatyta tvarka.

25. Įrenginiams, patalpoms valyti, indams ir įrankiams plauti bei asmens higienos priežiūrai, gali būti naudojami tik autorizacijos ir registracijos pažymėjimus turinčios valymo priemonės.

26. Kenkėjų kontrolė ir naikinimas atliekamas teisės aktų nustatyta tvarka.

27. Kontrolės, matavimo prietaisai ir įrenginiai naudojami, prižiūrimi ir meterologiškai tikrinami vadovaujantis teisės aktų nustatytais reikalavimais.

28. Maisto produktų inventorizacija atliekama vieną kartą ketvirtyje komisijos, sudarytos lopšelio-darželio direktoriaus įsakymu.

**IV. KONTROLĖS ORGANIZAVIMAS**

29. Lopšelyje–darželyje maitinimas organizuojamas pagal Lietuvos Respublikos sveikatos apsaugos ministerijos ir Valstybinės maisto ir veterinarijos tarnybos patvirtintą Rizikos veiksnių analizės svarbių valdymo taškų sistemą. Už savikontrolės sistemą atsakingas maitinimo organizatorius.

30. Lopšelio-darželio maitinimo paslaugų ir organizavimo kontrolę vykdo Visuomenės sveikatos centras, Valstybinė maisto ir veterinarijos tarnyba.

31. Lopšelio-darželio maitinimo organizatoriui nesant darbe (nedarbingumo, atostogų metu), jį vaduojantis asmuo, kontroliuoja, ar sutartyse numatytos maisto produktų kainos, atitinka nurodytas mokėjimo dokumentuose.

**V. BAIGIAMOSIOS NUOSTATOS**

32. Už šios tvarkos vykdymą atsakingas lopšelio-darželio maitinimo organizatorius.

33. Lopšelio-darželio direktorius koordinuoja šios tvarkos vykdymą.

34. Už maitinimo organizavimo įgyvendinimą ir kontrolę atsakingas maitinimo organizatorius.

35. Ši tvarka įsigalioja jos patvirtinimo dieną ir yra privaloma maitinimo organizatoriui, virėjams ir vyriausiajai buhalterei.

36. Su šia tvarka maitinimo organizatorius, virėjai, vyriausioji buhalterė supažindinami pasirašytinai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_